Minu esimene klassijuhataja oli äärmiselt sümpaatne, noor naine. Kahjuks on aeg kustutanud minu mälust tema nime. Mäletan vaid eesnime - Liia. Viiendast klassist alates kuni algkooli lõpuni oli meil klassijuhatajaks Ristna, samuti nooremapoolne ja üldiselt leebe loomuga, kuid vajadusel siiski küllaltki nõudlik. Mäletavasti andis ta meile matemaatikatunde. Teised õpetajad ei ole hästi meelde jäänud, peale võimlemisõpetajate, kelleks oli abielupaar Multerid. Mõlemad olid tulihingelised sportlased, naine tegeles veel õpetajanagi aktiivselt ja edukalt purjetamisega. Direktoriks oli tollal koolis Betty Piir (hiljem Rebane). Ta oli üsnagi autoritaarne, kuigi õpilaste meelest pisut koomiline kuju. Tema lemmiksõnaks oli "tähendab", mida ta lükkis oma jutu sisse sobival ja sobimatul kohal. Mäletan seda, et kunagi minu pinginaaber Toomas Targama luges ajalootunni kuulamise asemel kokku, mitu korda seda sõna jutus esines. Kuna sajast jäi paar tükki puudu, esitas ta tunni lõpus omapoolse lisaküsimuse, et ümmargune arv täis saaks. Kuid, oh õnnetust, vastusega, mis ta sai ei tulnud seekord mitte ühtegi juurde!